מיכאל שטראוס (איש עסקים)

מיכאל שטראוס (נולד ב-1934) הוא איש עסקים ישראלי, ששימש יו"ר קבוצת שטראוס בשנים 1975–2001.

ביוגרפיה

נולד בגרמניה לריכרד (ד"ר לכלכלה) ולהילדה שטראוס. ב-1936 עלה עם משפחתו לארץ ישראל. אותה שנה הקימו הוריו מחלבה בחצר ביתם בנהריה. אמו, הקימה עסק לייצור גבינות, שנהפך לחברת שטראוס. הוא למד בבית הספר הימי בחיפה, ושירת בצבא כמדריך בחיל הים. בתום שירותו הצבאי עשה קורס טכנאי חלב במכון ויצמן למדע, אחר-כך למד בבית ספר לטכנאי חלב בשווייץ. הוא בעל תואר ראשון במנהל עסקים מאוניברסיטת הרווארד.
במהלך השנים מילא שורת תפקידים בחברת שטראוס במשך כ-12 שנה, לאחריהן פנה לעבוד שלוש שנים בחברת אדניר (חברת מוצרי גלידה שפעלה בדרום). שטראוס שב לעבוד בעסק המשפחתי ונרתם לפתח ולקדם את המחלבה.
ב-1975, עם פטירתו של אביו, התמנה שטראוס ליושב ראש מחלבות שטראוס. בשנת 1991 מונה מיכאל שטראוס לנשיא ויו"ר קבוצת שטראוס. בשלב זה כללה הקבוצה חברות נוספות ופעילויות רבות בתחום המזון בישראל. משנת 1995 החל מיכאל שטראוס להרחיב את פעילות הקבוצה גם בהיבט הבינלאומי כאשר הוביל לחתימת הסכם שותפות עם תאגיד יוניליוור שרכש 51% ממניות חברת גלידות שטראוס (ב-2010 יוניליוור הגדילה אחזקה זו לכ-90%) ושותפות עם חברת דנונה העולמית שהחלה בייצור מעדני יוגורט תחת המותג הבינלאומי ובשלב מאוחר יותר רכש תאגיד דנונה 20% מהמחלבה.
בשנת 1997 הוביל מיכאל שטראוס מהלך אסטרטגי של כניסה לשותפות עם חברת עלית ורכישת השליטה בחברה, שותפות משמעותית ביותר עבור הקבוצה - הייתה זו כניסה לתחום הקפה הקלוי בשווקים בינלאומיים. קבוצת שטראוס הייתה מאז ליצרנית הקפה החמישית בגודלה בעולם במונחי רכש קפה ירוק ורוב פעילות הקפה מתרכזת במרכז ומזרח אירופה, בישראל ובברזיל.
אחד המהלכים הגדולים והמשמעותיים שביצע מיכאל שטראוס כמנהל קבוצת שטראוס, טרם פרישתו מהניהול השוטף, היה בשנת 1999 עם הכניסה לשותפות (50%) עם תאגיד הענק פפסיקו-פריטו ליי, ואשר היוותה תשתית לשותפות נוספת שנרקמה בין שטראוס לפפסיקו בשנת 2007 בתחום הסלטים הטריים, עת נכנסה פפסיקו כשותפה ב-50% בחברת סברה, הנמצאת בבעלות משותפת עם חברת שטראוס.
ב-2001 העביר שטראוס לביתו עופרה את תפקיד יו"ר הקבוצה ועבר לכהן כיו"ר שטראוס אחזקות (המחזיקה במניות החברה המשפחתית ובעלת השליטה בקבוצת שטראוס) וכחבר דירקטוריון בקבוצה. ביוני 2011 הודיע על פרישתו כדירקטור בחברה, במקומו מונה לדירקטוריון קבוצת שטראוס בנו עדי. מיכאל שטראוס ממשיך לכהן כיו"ר שטראוס אחזקות.
תחת ניהולו והנהגתו של מיכאל שטראוס, צמחה החברה במהרה, הגיעה להישגים רבים והפכה לחברה משמעותית ביותר במשק הישראלי וחברה בינ"ל הפועלת ביותר מ-20 מדינות ומעסיקה בישראל 7,000 עובדים וסה"כ בעולם כ-14,000 עובדים. אחותו רעיה שטראוס - בן דרור הצטרפה אליו וסייעה בעיצוב דמותה של חברה מובילה עד לפרישתה מהחברה בשנת 2003.
מיכאל שטראוס הקים בבעלות משותפת עם אחותו רעיה שטראוס את חברת "שטראוס השקעות", חברה המנהלת כספים והשקעות ופעילה בארץ ובחו"ל.
למרות שאינו מחזיק עתה בתפקיד פעיל בקבוצת שטראוס הבורסאית, ממשיך מיכאל שטראוס להיות בעל השליטה ומשמש יו"ר בחברת שטראוס אחזקות – חברת האם של "שטראוס גרופ", שהיא חברה ציבורית. בנוסף, מכהן מיכאל שטראוס כדירקטור ובעל-שליטה בחברות פרטיות נוספות כגון שטראוס השקעות, רב-אתגר, נכסי מיכאל שטראוס.

פעילות ציבורית

במהלך שנות פעילותו בחברה ואף מעת פרישתו מניהול פעיל בקבוצת שטראוס עוסק מיכאל שטראוס בפעילות ציבורית רחבה. שטראוס היה חבר הוועדה המצומצמת של ענף החלב, יו"ר המי"ל, יו"ר איגוד המפרסמים, חבר במועצות ציבוריות שונות, ובהתאחדות התעשיינים בישראל שימש יו"ר אגף מזון, יו"ר ועדת הביקורת וחבר נשיאות. כמו כן פעיל בהתנדבות מזה למעלה מ-17 שנים למען העיר עכו ומסייע רבות לעיר בבניית חזון, גיוס משאבים, הקמת מפעלי תרבות וחינוך ומעודד חברות ותעשייה להשקיע בעיר ולהרחיב את היקף התעסוקה בה.
בשנת 1983 זכה שטראוס בפרס התעשייה בקטגוריית המזון מטעם התאחדות התעשיינים בישראל, ובשנת 2007, באות ראש הממשלה, בשל תרומתו הרבה לפיתוח כלכלי של הגליל בפרט ומדינת ישראל בכלל.
במאי 2006 הוענקה לו אזרחות כבוד של העיר עכו.
בשנת 2006 העניקה לו חברת דן אנד ברדסטריט אות הוקרה למצוינות ניהולית לאורך זמן, אחרי שנבחר לכך בידי ראשי המשק הישראלי.
לפי דירוג עשירי העולם שערך כתב העת פורבס בשנת 2011 נאמד הונם של מיכאל שטראוס ובני משפחתו ב-1.1 מיליארד דולר, הם מדורגים במקום ה-12 ברשימת עשירי ישראל ובמקום ה-1,057 ברשימת עשירי העולם.
מיכאל שטראוס הוא אב לשלושה ילדים: עפרה שטראוס, עירית שטראוס הנשואה ללאון קופלר, הבעלים של רשת סופר פארם, ועדי שטראוס. אחותו היא רעיה שטראוס-בן דרור.